《札克丹鄂佛浴营观蒙古骑生马歌》
清代·王会汾

札克丹营气萧爽，沙坡澶漫连平壤。诸蕃游骑争驱入，雾鬣风平恣来往。

呼韩晚上羊臛羹，幔城合奏琵琶筝。曲终更呈舞马戏，奚官碧眼虬髭狞。

鞭鞘一拂马齐纵，附尾缘平不施鞚。千夫疾跃万夫唱，雪花旋卷尘飞霿。

注坡蓦涧走侁侁，舞袂交竿捷有神。忽然坠地势惊绝，双如健鹘翻轻身。

举后蹶前双制拽，凌虚制变争尾发。马间出入马不知，逸态雄姿转相发。

至尊一顾神浺瀜，人马咸资控驭工。少府金钱服官绮，拜恩蹈舞擎归笼。

卡轮竞出寻荒垒，筚篥唤风山月起。御营镫火灿华星，万丈烟光夜凝紫。

作者简介：（1704—1764）江苏无锡人，字荪服，号晋川。乾隆二年进士，历任吏部侍郎、大理寺卿。有《梁溪集》。